*ΜαριλέναΜπαρλαμπά Α3*

Έγκλημα στην Αρχαία Αγορά

***ClaudeMosse***

## ΕΡΩΤΗΜΑ 1

*Παρουσίαση του βιβλίου/ Σύνοψη της ιστορίας (Αφήγηση γ’ ενικό)*

Την τελευταία μέρα των Μεγάλων Διονυσίων, ξεσπά ένα σκάνδαλο στην Αρχαία Αγορά. Ο Δημοσθένης, ο οποίος δεν επιδοκιμάζει την ειρήνη Αθηναίων και Μακεδόνων υπό την εξουσία του Φιλίππου, έρχεται σε σύγκρουση με τον Μειδία και τους φίλους του, που υποστηρίζουν διαφορετικές απόψεις. Ο Νικόστρατος, ξάδερφος του Αριστοκλή, ο οποίος παίζει και τον πρωταγωνιστικό ρόλο στην εξέλιξη της ιστορίας, συγκαταλέγεται στην παρέα του Δημοσθένη, γι’ αυτό και παίρνει μέρος στη σύγκρουση μεταξύ αυτού και του Μειδία.

Η νύχτα αυτή αποβαίνει, ωστόσο, μοιραία αφού το ξημέρωμα της επόμενης κιόλας μέρας ο Αριστοκλής ανακαλύπτει τυχαία το πτώμα του άτυχου ξάδερφού του στο αργυροχρυσοχοΐο του Παμμένη, στο σημείο δηλαδή που είχε λάβει χώρα η διαμάχη της χτεσινής νύχτας. Επόμενο είναι ο Αριστοκλής να προσπαθήσει να συλλέξει πληροφορίες σχετικά με το προηγούμενο βράδυ. Αν και κατέθεσε την υπόθεση στον αρμόδιο για αυτά τα πράγματα άρχοντα, στον οποίο δεν είχε ιδιαίτερη εμπιστοσύνη, αποφάσισε να αναλάβει προσωπικά την υπόθεση. Αξίζει εδώ να αναφέρουμε ότι ο Αριστοκλής επρόκειτο να παντρευτεί την ξαδέρφη του, την αδερφή δηλαδή του Νικόστρατου, ονόματι Πλαγγόνα, οπότε η εξιχνίαση του εγκλήματος θα τον ανέβαζε στα μάτια της, γι’ αυτό και η θέλησή του ήταν τόσο μεγάλη.

Αρχικά, υποπτεύθηκε το Μειδία και τους φίλους του. Ύστερα από μια συνάντηση με έναν από τους πιστότερους δούλους του ξάδερφού του έμαθε τις ακριβείς κινήσεις του άτυχου συγγενή του. Η τελευταία νύχτα, λοιπόν, του Νικόστρατου δεν τελείωσε στο μαγαζί του Παμμένη. Αφότου ο τελευταίος έδιωξε όλους τους πολιτικοποιημένους νεαρούς από το χώρο του, ο Νικόστρατος και οι φίλοι του κατευθύνθηκαν προς τον Πειραιά και συγκεκριμένα στο σπίτι της Φρύνης, όπου φιλοξενούνταν όμορφες εταίρες, οι οποίες μπορούσαν να τους ευχαριστήσουν. Όταν πήγε εκεί πληροφορήθηκε για τη σύγκρουση που είχε εκεί ο ξάδερφός του με έναν Συρακούσιο, που θα μπορούσε να ήταν και ο δολοφόνος του. Επιπλέον ένας από τους φίλους, που συνόδεψαν τον άμοιρο νεαρό ήταν ο Εύφημος, με τον οποίο ήταν διχασμένος για κάποιο διάστημα, οπότε συγκαταλέχθηκε και αυτός στον κατάλογο των υπόπτων. Στο συμπόσιο που είχε πάει για να μάθει περισσότερες λεπτομέρειες για τη σύγκρουση μεταξύ Εύφημου και Νικόστρατου, ενημερώθηκε για το συνεταιρισμό που είχε κάνει ο τελευταίος με έναν έμπορο του Πειραία (αργότερα έμαθε ότι τον λέγανεΔιονυσόδωρο), κι επειδή οι οικονομικές συναλλαγές μπορεί να επιφέρουν διχόνοια, άρχισε να τον υποψιάζεται και αυτόν.Εξέτασε ενδελεχώς όλες τις παραπάνω υποψίες, οι οποίες τελικά αποδείχθηκαν μάταιες, μιας και με τη σειρά τους όλες απορρίφθηκαν.

Παρόλα αυτά στο μυαλό του στριφογύριζε μια από τις κοπέλες που είχε συναντήσει στης Φρύνης, η Αβρότονον η οποία είχε υποφέρει πολλά δεινά εξαιτίας του ξάδερφού του. Αποφάσισε να της κάνει μια ακόμα επίσκεψη, μα όταν πήγε στον οίκο όπου δούλευε, έμαθε πώς η Φρύνη την έδιωξε, αφού δεν ευχαριστούσε πια τους πελάτες της. Την πούλησε σε έναν "πορνοβοσκό", όπως χαρακτηριστικά αναφέρεται στο κείμενο, και μέσω ενός περαστικού έμαθε τον νέο τόπο εργασίας της. Ζήτησε να τη δει ως πελάτης, μα δυστυχώς όταν έφτασε η ώρα να μπει στο δωμάτιό της την βρήκε στραγγαλισμένη. Η μεγάλη σε ηλικία κυρία που επόπτευε την πόρτα ορκιζόταν πως δεν είχε δει τίποτα, ωστόσο δεν έπειθε ιδιαίτερα τον Αριστοκλή.

Η καχυποψία του τον έκανε αφενός να αρχίσει να πιστεύει ότι οι δύο δολοφονίες συνδέονταν και αφετέρου να αποφασίσει να κάνει ακόμα μια επίσκεψη στον οίκο εκείνο, προκειμένου να ανακρίνει την γριά. Στο δρόμο του προς τον προαγωγό που είχε δολοφονηθεί η άτυχη Αβρότονον, τον περίμενε μια δυσάρεστη έκπληξη. Κάποιος τον χτύπησε στο κεφάλι καιτον μετέφερε, αναίσθητο, σε ένα εγκαταλελειμμένο σπίτι, από όπου τελικά κατάφερε να αποδράσει. Η καχυποψία του γινόταν ολοένα και μεγαλύτερη, αφού υποψιάστηκε ότι αυτός που τον χτύπησε είχε πρόθεση να τον σκοτώσει, ενώ αποκορυφώθηκε όταν ανακάλυψε το πτώμα της ύποπτης γριάς την τελευταία φορά που επισκέφτηκε τον οίκο, στον οποίο δολοφονήθηκε η Αβρότονον. Θεωρούσε ότι τα τέσσερα αυτά γεγονότα, η δολοφονίες του Νικόστρατου, της Αβρότονον και της γριάς και η απόπειρα δολοφονίας του ίδιου ήταν αλληλένδετες. Χωρίς όμως την βοήθεια της γριάς δεν μπορούσε να αποκομίσει κανένα στοιχείο που να επαλήθευε ή να διέψευδε τη θεωρία του.

Η έρευνά του είχε σταματήσει στο πουθενά… Παράλληλα, έπρεπε να ασχοληθεί με τον άπληστο θείο του, ο οποίος όχι μόνο διεκδικούσε την περιουσία του Νικόστρατου, αλλά και την αδερφή του, την μέλλουσα γυναίκα του Αριστοκλή. Σε συνεργασία με τον αδερφό του, το Δημήτριο, ο οποίος είχε επιστρέψει από ταξίδι του ύστερα από τη δολοφονία του Νικόστρατου και είχε συμμετάσχει εν μέρει στην εξιχνίασή της, σχεδίασε την απόδρασή του με τη δύσμοιρη κοπέλα, η οποία επρόκειτο να παντρευτεί έναν πολύ μεγαλύτερο σε ηλικία άντρα μόνο και μόνο για τα χρήματα. Αξίζει να αναφέρουμε ότι ενώ ο Αριστοκλής εκτελούσε την έρευνά του, ο Δημήτριος ζούσε τον έρωτα με μια κοπέλα, την οποία προσπαθούσε να προσεγγίσει μέσω του αδερφού εκείνης, το Νικοκλή. Μέχρι που μια ύποπτη είδηση έφτασε στα αυτιά του Αριστοκλή και τον έκανε να πιάσει το νήμα της υπόθεσης του ξάδερφού του από εκεί που το είχε αφήσει. Ο θείος του, ο Διόγνητος, είχε πριν από λίγο καιρό υιοθετήσει το Νικοκλή, ο οποίος είχε αποκληρωθεί από τον πατέρα του επειδή διατηρούσε σχέση με την παλλακίδα εκείνου, και μάλιστα την άφησε έγκυο. Αναζητούσε απεγνωσμένα χρήματα και ο θάνατος του Νικόστρατου σίγουρα τον συνέφερε, αφού ο «πατέρας» του θα κληρονομούσε την περιουσία του. Αν και ο Νικοκλής ισχυριζόταν ότι την ημέρα της δολοφονίας του Νικόστρατου απουσίαζε από την Αθήνα, παρέμενε στους βασικούς υπόπτους του Αριστοκλή, ειδικότερα ύστερα από αυτή την περίεργη σύμπτωση.

Η παλλακίδα του πατέρα του Νικοκλή ήταν από τις προστατευόμενες της Φρύνης, άρα ο Νικοκλής σχετιζόταν και με την Αβρότονον. Η παράξενη ιστορία που είχε σκαρφιστεί το μυαλό του Αριστοκλή αποκόμιζε ολοένα και περισσότερα στοιχεία. Ο Δημήτριος μπορεί να αποθάρρυνε τον αδερφό του, υπερασπιζόμενος τον αδερφό της αγαπημένης του, μα εκείνος δε σταμάτησε να ψάχνει. Την λύση της υπόθεσης έδωσε η μαρτυρία της Μέλισσας, της κοπέλας που αποτέλεσε την αιτία να αποκληρωθεί ο Νικοκλής από τον πατέρα του, η οποία έχοντας δεχτεί απειλές από το Νικοκλή για τη ζωή της αποφάσισε να τα παραθέσει όλα στον διψασμένο για πληροφορίες Αριστοκλή. Όλα όσα είχε ο τελευταίος υποψιαστεί επαληθεύτηκαν. Ο Νικοκλής είχε πλησιάσει το θείο τους για να βρει μια στέγη, ενώ αποφάσισε να σκοτώσει το Νικόστρατο για να κερδίσει την κληρονομιά του. Η Αβρότονον ήξερε πολλά για την υπόθεση, γι’ αυτό και ο Νικοκλής της έκλεισε το στόμα… Όταν πια όλα αυτά αποκαλύφθηκαν, ο Διόγνητος παραιτήθηκε από την διεκδίκηση της Παγγόνας, καθώς φοβόταν ότι θα τον θεωρήσουν συνένοχο στο φόνο. Παρόλα αυτά συνέχισε να διεκδικεί την κληρονομιά. Ο Νικοκλής καταδικάστηκε σε θάνατο. Ο Αριστοκλής και ηΠαγγόνα οδήγησαν μια ευτυχισμένη ζωή με παιδιά και εγγόνια… Ο Δημήτρης, αφού γύρισε τον κόσμο, επέστρεψε στην πατρίδα του για να περάσει το υπόλοιπο της ζωής του, μιας και τα γηρατειά δεν του επέτρεπαν άλλα ταξίδια.

## ΕΡΩΤΗΜΑ 2

*Ποια στοιχεία για τη ζωή των γυναικών στην Αρχαία Ελλάδα αντλούμε από το κείμενο;*

Μπορούμε να διακρίνουμε τις γυναίκες της Αρχαίας Αθήνας σε δύο κατηγορίες: τις νοικοκυρές, τις γυναίκες δηλαδή που ήταν παντρεμένες και διατηρούσαν ένα σπιτικό, και τις παλλακίδες/ εταίρες. Αρχικά οι γυναίκες στην Αθήνα όποιας τάξης κι αν ήταν δεν είχαν δικαίωμα να συμμετέχουν στα κοινά, δηλαδή να παίρνουν μέρος στην εκκλησία του δήμου και να καταθέτουν ένορκα στο δικαστήριο. Οι νοικοκυρές έπρεπε να μένουν ολημερίς στο γυναικωνίτη, εκτελώντας τις εργασίες του σπιτιού, ενώ δεν μπορούσαν να παρευρίσκονται σε εκδηλώσεις, όπως π.χ. τα συμπόσια. Μπορούσαν να βγαίνουν από το σπίτι με τη συνοδεία των δούλων τους. Στόχος των γάμων τους με του Αθηναίους ήταν κυρίως η απόκτηση απογόνων.

Οι εταίρες και οι παλλακίδες αντίθετα ήταν οι μη νόμιμες γυναίκες των αντρών, με τις οποίες μπορούσαν μεν να έχουν παιδιά, μα βασικός ρόλος τους ήταν η καλοπέραση των ανδρών. Οι γυναίκες αυτές κατείχαν σημαντική θέση στη ζωή των Αθηναίων. Άλλες εξαρτιόνταν από κάποιον οίκο, όπως αυτόν της Φρύνης που αναφέρεται στο κείμενο, ενώ άλλες δέχονταν τους εραστές σε δικό τους σπίτι. Οι δεύτερες, μπορούμε να πούμε, κατείχαν μάλιστα μια σχετική ανεξαρτησία.

Στη Σπάρτη τα πράγματα ήταν διαφορετικά. Μιας και η Σπάρτη ήταν πολεμική χώρα, οι άντρες ασχολούνταν με πολεμικά και στρατιωτικά θέματα, γι’ αυτό και οι γυναίκες έπαιζαν σημαντικό ρόλο στα κοινά. Λάμβαναν την ίδια παιδεία με τους άντρες και γυμνάζονταν. Ανεξάρτητα από την κοινωνική τους τάξη μπορούσαν να έχουν οικονομική ανεξαρτησία και δικαιούνταν μέρος της περιουσίας του πατέρα τους. Κατείχαν υψηλότερη θέση στην κοινωνία απ’ ό,τι οι γυναίκες της Αθήνας και ήταν αναμφίβολα πιο ανεξάρτητες.

# ΕΡΩΤΗΜΑ 3

*Ποιες οι οικονομικές δραστηριότητες των Αθηναίων στον Πειραιά; Τι φύσεως κυρίως ήταν; Υπάρχει εξήγηση κατά τι γνώμη σας;*

Όπως ήδη γνωρίζουμε ο Πειραιάς ήταν το λιμάνι της Αθήνας, πράγμα που μας οδηγεί στο συμπέρασμα ότι η οικονομία της πόλης ήταν συνυφασμένη με αυτόν. Οι Αθηναίοι στον Πειραιά εμπορεύονταν αγαθά (σιτηρά και κρασί) με διάφορες περιοχές γύρω από την Ελλάδα. Ακόμα στον Πειραιά κατασκευάζονταν πλοία, τα οποία οι Αθηναίοι πουλούσαν σε εμπόρους άλλων πόλεων. Τέλος, υπήρχαν πολλά μεταλλεία, από τα οποία μάλιστα εξαρτιόταν κατά μεγάλο μέρος η οικονομία της Αθήνας. Σε αυτά εργάζονταν μόνο δούλοι. Στον Πειραιά ήταν και οι τραπεζίτες των Αθηναίων, οι διαχειριστές δηλαδή των χρημάτων τους. Οι οικονομικές δραστηριότητες των Αθηναίων στον Πειραιά ήταν κυρίως εμπορικές, πράγμα που είναι πλήρως δικαιολογημένο αν λάβουμε υπόψη ότι ο Πειραιάς ήταν το λιμάνι της Αθήνας και ένα από τα μεγαλύτερα της Ελλάδας. Από το λιμάνι αυτό έφευγαν πλοία μεγάλα με προορισμούς πολύ μακρινούς από την Αθήνα, στους οποίους κατοικούσαν λαοί που επωφελούνταν από τις αγοραπωλησίες με την Αθήνα και την Ελλάδα κατ’ επέκταση.

# ΕΡΩΤΗΜΑ 4

*Ποια στοιχεία για το οικογενειακό δίκαιο αντλούμε από το μυθιστόρημα;*

Το οικογενειακό δίκαιο στην Αρχαία Αθήνα ήταν πολύ διαφορετικό από το σημερινό. Όταν πέθαινε ο νόμιμος κηδεμόνας μιας κορασίδος και εκείνη γινόταν επίκληρη της περιουσίας της, τότε ο κοντινότερος συγγενής της είχε το δικαίωμα να διεκδικήσει τόσο την περιουσία της με τον όρο να την παντρευτεί. Η γυναίκα δεν δικαιούνταν μέρος της πατρικής περιουσίας, παρά μόνο την προίκα της η οποία περνούσε στον άντρα της, ήταν με λίγα λόγια υποχρεωμένη να είναι εξαρτημένη από τον πατέρα της, και στη συνέχεια το σύζυγό της.Ηπατρογονική περιουσία έπρεπε ακόμα να μένει στον κλειστό κύκλο της οικογένειας. Ο πατέρας επέλεγε συνήθως τον γαμπρό του με βάση κυρίως οικονομικά συμφέροντα.

Επιπλέον, στο μυθιστόρημα αναφέρεται και ο νόμος περί υιοθεσίας. Σε αυτή την περίπτωση, λοιπόν, ο αθηναϊκός νόμος διέκρινε δύο περιπτώσεις: την υιοθεσία μέσω σύμβασης από τις δύο πλευρές και την μετά θάνατον υιοθεσία. Στην πρώτη περίπτωση μοιάζει και με αυτό που σήμερα εννοούμε υιοθεσία και αρκεί αυτός που διεκδικεί να υιοθετήσει να μην έχει νόμιμο γιο και ο υιοθετούμενος να είναι Αθηναίος πολίτης. Στην δεύτερη περίπτωση υπάρχει η δυνατότητα «αμφισβήτησης εκ μέρους των νόμιμων κληρονόμων, των αδερφών, των ξαδέρφων, των ανιψιών, εάν κατά το χρόνο σύνταξης της διαθήκης, ο διαθέτης στερείται των διανοητικών του ικανοτήτων ή βρίσκεται υπό την επιρροή γυναικός».

Οι παραπάνω νόμοι είναι αυτοί που αναφέρονται συχνά στο κείμενο και χρησιμοποιούνται στην εξέλιξη της ιστορίας. Θα μπορούσαμε ακόμα να αναφέρουμε ότι ήταν νόμιμο να έχει κάποιος παιδιά με την εταίρα του, αν και στην εποχή του Περικλή τα παιδιά αυτά δεν μπορούσαν να αναγνωριστούν ως Αθηναίοι πολίτες.

# ΕΡΩΤΗΜΑ 5

*Ποια στοιχεία για τη δημόσια ζωή των Αθηναίων αντλούμε από το μυθιστόρημα;*

Ο κοινωνικός βίος και η δημόσια ζωή των Αθηναίων ήταν πολύ έντονα. Οι τακτικές συνελεύσεις του Δήμου ξεκινούσαν νωρίς το πρωί και τελείωναν με τη δύση του ηλίου. Τα πρωινά που δεν τελούνταν η Εκκλησία του Δήμου οι Αθηναίοι κατέβαιναν στην Αρχαία Αγορά, όπου διαλέγονταν με σημαντικούς φιλοσόφους, όπως τον Αριστοτέλη, αλλά και με απλούς συμπολίτες τους. Έτσι τα νέα και τα «κουτσομπολιά» της πόλης διαδίδονταν με ταχύτητες φωτός. Αξίζει να αναφέρουμε και την Ακαδημία του Πλάτωνα, όπου διψασμένοι για γνώση νέοι παρακολουθούσαν τις διδασκαλίες του περίφημου φιλοσόφου.

Σημεία ενδιαφέροντος αποτελούσαν ακόμα οι παλαίστρες και τα Γυμνάσια, όπου σύχναζαν νέοι με απώτερο σκοπό την πνευματική και σωματική τους άσκηση. Τα Μεγάλα Διονύσια, αν και ήταν μια αμιγώς θρησκευτική τελετή, είχε ως αποτέλεσμα και την διασκέδαση των πολιτών. Κατά τη διάρκεια της θρησκευτικής αυτής γιορτής τελούνταν αθλητικοί αγώνες, θυσίες στο θεό και διδάσκονταν κωμωδίες και τραγωδίες.

Τέλος, οι Αθηναίοι όχι σπάνια διασκέδαζαν σε συμπόσια και άλλου τέτοιου είδους γιορτές. Εκεί έτρωγαν και έπιναν πλουσιοπάροχα, ενώ συχνά απολάμβαναν μουσική και χορό από επαγγελματίες. Πολλές φορές, ακόμα, στα συμπόσια παρευρίσκονταν όμορφες νεαρές κοπέλες, τις οποίες ο οικοδεσπότης πλήρωνε για να ευχαριστήσει τους καλεσμένους του.