Εργασία στα Αρχαία (Α’ τετραμήνου)

Όνομα: Κώτσια Λήδα

Τμήμα: Α’3

Σχολικό έτος: 2016-17

Υπεύθυνος καθηγητής: κος. Αλέφαντος

1. **Παρουσίαση του βιβλίου | Σύνοψη της ιστορίας (Αφήγηση γ’ ενικό)**

Το μυθιστόρημα διαδραματίζεται τα τέλη του 4ου αιώνα π.Χ., μια καλοκαιρινή βραδιά που βρίσκει τρεις ηλικιωμένους άντρες να συνομιλούν με θέα τον Νείλο. Ο Ιωνάθαν, Εβραίος και ο Πάνεσις, Αιγύπτιος παροτρύνουν τον φίλο τους Αριστοκλή, ελληνικής καταγωγής να τους διηγηθεί μια προσωπική του περιπέτεια που είχε ζήσει όταν ήταν νέος. Στο πλαίσιο αυτής της εξιστόρησης εγκιβωτίζεται η ιστορία του Αριστοκλή που διαδραματίστηκε σαράντα χρόνια πριν στην Αρχαία Αθήνα την τελευταία μέρα των Μεγάλων Διονυσίων.

Εκείνη την ημέρα είχε ξεσπάσει μεγάλο σκάνδαλο καθώς ο πλούσιος Μειδίας είχε χαστουκίσει τον διάσημο ρήτορα Δημοσθένη. Το βράδυ στην Αγορά όλοι σχολίαζαν το γεγονός και ειδικά στο κατάστημα του αργυροχρυσοχόου Παμμένη. Ο Αριστοκλής και ο ξάδερφός του, Νικόστρατος συμμετείχαν στην συζήτηση αλλά ο τελευταίος κατέληξε να λογομαχήσει με υποστηρικτές του Μειδία καθώς ο ίδιος υποστήριζε τον Δημοσθένη. Την επόμενη μέρα ο Αριστοκλής βρήκε το πτώμα του Νικόστρατου να κείτεται στο κατάστημα του Παμμένη. Ξεκινά τότε ένας αγώνας για τον πρώτο στην προσπάθειά του να εξιχνιάσει το άδικο έγκλημα και να ανακαλύψει τον δολοφόνο του ξαδέρφου του.

Επισκεπτόμενος μια μέρα τα κτήματά του στο Σφηττό, ανακαλύπτει τυχαία τον Φάνη, έμπιστο φίλο του ξαδέρφου του ο οποίος τον κατατοπίζει για τις ενέργειές του το τελευταίο βράδυ της ζωής του. Συγκεκριμένα, μαθαίνει πως πέρασε την νύχτα στον Πειραιά, στο σπίτι της Φρύνης μαζί με φίλους του ανάμεσα στους οποίους ο Ευφήμιος και ο Νικόδημος. Ο πρώτος θεωρείται ύποπτος λόγω του διαπληκτισμού που είχε με τον Νικόστρατο στο παρελθόν. Την επόμενη μέρα, στην Εκκλησία του Δήμου, προσθέτεται στους υπόπτους ο Ευκράτης ο οποίος θα μπορούσε να είχε δολοφονήσει τον Νικόστρατο για εκδίκηση επειδή ο πρώτος είχε κινδυνεύσει να χάσει την ιδιότητα του πολίτη εξαιτίας του τελευταίου.

Στη συνέχεια, συναντά τον Νικόδημο για να του εξιστορήσει τα γεγονότα της μοιραίας βραδιάς και αποκαλύπτεται ότι ο Νικόστρατος, στο σπίτι της Φρύνης, ήρθε σε σύγκρουση με έναν συρακούσιο για μια εταίρα, την Θεοδότη. Εντωμεταξύ, ο Αριστοκλή καταφεύγει στον Πάμφυλο για περαιτέρω πληροφορίες σχετικά με την φιλονικία μεταξύ Νικόστρατου και Ευφήμιου. Μαθαίνει έκπληκτος πως η αιτία της ταραχής μεταξύ τους ήταν μια γυναίκα, η Αβρότονος, την οποία τελικά συμφώνησαν να μοιράζονται. Η εμφάνιση του Διονυσόδωρου, ενός άνδρα με τον οποίο ο Νικόστρατος είχε δοσοληψίες στο παρελθόν τον έριξε ξανά στην έρευνα. Αποφασίζει λοιπόν να επισκεφτεί τον Πειραιά για να αναζητήσει στοιχεία για την Αβρότονο και τον Διονυσόδωρο.

Αρχικά επισκέφτηκε το σπίτι της Φρύνης, όπου συνομίλησε με την Θεοδότη χωρίς να αποσπάσει κάποια πληροφορία και με την Αβρότονο η οποία του γέννησε υποψίες. Έπειτα αναζήτησε τον Διονυσόδωρο αλλά ενημερώθηκε πως εκείνη την εποχή απουσίαζε από την Αθήνα. Έτσι, ο Αριστοκλής γύρισε σπίτι του όπου αναπάντεχα βρήκε τον αδερφό του Δημήτριο ο οποίος γύρισε από το μακρινό του ταξίδι. Ο πρώτος του εκμυστηρεύτηκε την έρευνα για την δολοφονία του ξαδέρφου τους και ο δεύτερος του διηγήθηκε τις περιπέτειές του όσο έλειπε.

Με σκοπό να μάθει περισσότερα για τους υποστηρικτές του Μειδία, πλησιάζει μετά από λίγες μέρες τον Δημοσθένη στην Εκκλησία του Δήμου αλλά αυτός αρνείται να του παρέχει πληροφόρηση καθώς μπορεί να θεωρηθεί συκοφαντία.Σύντομα όμως, ο Αριστοκλής ενημερώνεται για την επιστροφή του Διονυσόδωρου και καταφέρνει να τον συναντήσει. Συνειδητοποιεί ότι είναι έντιμος και καλόπιστος και πείθεται για την αθωότητά του.

Τώρα πιά, ο μοναδικός ύποπτος είναι ο συρακούσιος για αυτό ο Αριστοκλής επιστρέφει στο σπίτι της Φρύνης όπου τυχαία τον συναντά. Μετά τον διάλογό τους, οι υποψίες του εξανεμίζονται. Έχοντας αποκλείσει τους πάντες που θα μπορούσαν να είχαν αναμειχθεί με την δολοφονία του Νικόστρατου, στρέφεται προς την Αβρότονο, την μοναδική πιθανή ύποπτη. Όμως μια αναπάντεχη έκπληξη τον περίμενε στο σπίτι της Φρύνης καθώς μαθαίνει πως η έρμη γυναίκα είχε πωληθεί σε έναν προξενητήεπειδή δεν ήταν πια αρεστή στους πελάτες. Πηγαίνει το μέρος που μένει με σκοπό να την επισκεφτεί. Εκεί μια γριά του ανοίγει και τον στέλνει στο δωμάτιο της κοπέλας αλλά έρχεται αντιμέτωπος με ένα φρικαλέο θέαμα. Βρίσκει το νεκρό σώμα της κρεμασμένο από τα δοκάρια. Είναι πεπεισμένος πωςπρόκειται για δολοφονία και μάλιστα στενά συνδεδεμένη με αυτή του Νικόστρατου.

Τις επόμενες ημέρες, απόλαυσε λίγη ξεκούραση ενώ ο αδερφός του, Δημήτριος ερωτεύτηκε μια νεαρή κοπέλα και αποφάσισε να πλησιάσει στον αδερφό της, Νικοκλή προκειμένου να την συναντήσει.

Στη συνέχεια, επιστρέφει στον Πειραιά για να διαλευκάνει την κατάσταση. Εκεί προσπαθεί να εξαγοράσει τη γριά για να του παρέχει πληροφορίες αλλά αποτυγχάνει. Φεύγοντας γίνεται θύμα απαγωγής και μεταφέρεται αναίσθητος σε μια απομακρυσμένη κατοικία από την οποία καταφέρνει να αποδράσει και να επιστρέψει στο σπίτι του. Μετά από αυτήν την περιπέτεια επισκέπτεται ξανά το μέρος με τον αδερφό του όπου βρίσκει την γριά νεκρή. Είναι πια σίγουρος πως η δολοφονία του Νικόστρατου, της Αβροτόνου και της γριάς συνδέονται.

Ένα ακόμη δυσάρεστο βρίσκει τον Αριστοκλή. Ο θείος του Διόγνητος, αδερφός του πατέρας του, επέστρεψε από ένα ταξίδι και διεκδικεί την Πλαγγόνα (ξαδέρφη και μέλλουσα σύζυγο του Αριστοκλή) ως σύζυγό του και την περιουσία του Νικόστρατου η οποία είχε περάσει σε αυτή. Αυτό τον συγκλονίζει και με την βοήθεια του Δημητρίου και της μητέρας τους σκαρφίζονται ένα σχέδιο φυγής για τον ίδιο και την αγαπημένη του.

Λίγες μέρες μετά, συμμετέχει ως μάρτυρας στην δίκη ενός φίλου του, Θεόδωρου. Εκεί μαθαίνει έκπληκτος ότι ο Διόγνητος είχε υιοθετήσει λίγο πριν φύγει για το ταξίδι του τον γιο της αδερφής της νεκρής συζύγου του, τον Νικοκλή ο οποίος ήταν και φίλος του Δημητρίου. Ο Αριστοκλής προβληματίστηκε αφότου κατάλαβε πως ο Νικοκλής, γιός του πλούσιου Δημέα δεν είχε κανένα όφελος να υιοθετηθεί από τον κατεστραμμένο οικονομικά θείο του εκτός και αν ο τελευταίος αποκτούσε συμπτωματικά μεγάλη περιουσία. Νέα στοιχεία αποκαλύφθηκαν, ότι δηλαδή ο Νικοκλής είχε αποκληρωθεί από τον πατέρα του μιας και είχε συνάψει σχέση με την σύζυγό του και είχε μαζί της ένα παιδί.

Ο Αριστοκλής ενημέρωσε τον Δημήτριο για όλα αυτά αλλά ο τελευταίος φάνηκε δύσπιστος και αμφέβαλλε για τις ύποπτες προθέσεις του Νικοκλή. Λίγες μέρες μετά, βοήθησε έναν Κορίνθιο φίλο του να διαλέξει τα κορίτσια από το σπίτι της Φρύνηςπου θα συμμετείχαν στο συμπόσιο που οργάνωνε ο δεύτερος. Επιστρέφοντας στο σπίτι του, έμαθε από τον ίδιο τον Διόγνητο την υιοθεσία του Νικοκλή.

Με την επιστροφή του Ευφήμιου, ο Αριστοκλής τον συνάντησε και έμαθε για την σχέση του Νικόστρατου με την σύζυγο του Παμμένη πράγμα που προκάλεσε τις υποψίες του. Η επίσκεψη στο κατάστημα του Παμμένη ήταν απαραίτητη αλλά ο Αριστοκλής τελικά πείστηκε για την αθωότητά του. Γυρνώντας στο σπίτι του, η Θεοδότη τον περίμενε για να του πει πως η ερωμένη του Νικοκλή και πρώην σύζυγος του Δημέα λεγόταν Μέλισσα. Οι δυο τους την βρήκαν και αυτή τους αποκάλυψε την ανάμειξη του Νικοκλή στην δολοφονία του Νικόστρατου για να κερδίσει τα χρήματα του Διόγνητου.

Αμέσως, ο Αριστοκλής επισκέφτηκε τον θείο του και έβγαλε στην φόρα τις ενέργειες του θετού γιού του. Ο Διόγνητος, σοκαρισμένος και φοβισμένος μήπως ο Αριστοκλής θα τον καταγγείλει και αυτόν, υποσχέθηκε να παραχωρήσει την Πλαγγόνα αλλά κράτησε την περιουσία.

Τελικά, ο δολοφόνος είχε ανακαλυφθεί αλλά προκειμένου να ομολογήσει, ο Αριστοκλής και ο Δημήτριος κατέστρωσαν ένα σχέδιο με τη βοήθεια του Φορμίωνα, ως μάρτυρα, της Θεοδότης και της Μέλισσας. Ο Νικοκλής υπέκυψε και πήρε ότι του άξιζε. Καταδικάστηκε σε θάνατο.

Η διήγηση του ηλικιωμένου Αριστοκλή κλείνει λέγοντας τι απέγινε κάθε ένα από τα άτομα που πήραν μέρος στην ιστορία του. Ο ίδιος παντρεύτηκε την Πλαγγόνα και έζησαν ευτυχισμένη, ο Δημήτριος ταξίδεψε τον κόσμο και οι δύο εταίρες εξαγοράστηκαν για να ακολουθήσει η κάθε μία τους την τύχη της.

1. **Ποια στοιχεία για τη ζωή των γυναικών στην Αρχαία Ελλάδα αντλούμε από το μυθιστόρημα;**

Από το μυθιστόρημα «Έγκλημα στην αρχαία αγορά» μπορούμε να αντλήσουμε πληθώρα πληροφοριών για τον τρόπο ζωής των γυναικών στην Αρχαία Αθήνα. Η ρόλος της γυναίκας ως μάνα ήταν είτε κυρίαρχος είτε δευτερεύον ανάλογα με την κατάσταση της οικογένειας. Μια γυναίκα χήρα είχε τον κύριο λόγο στο σπίτι της, τα πράγματα πέρναγαν από τα χέρια της, έπαιρνε σημαντικές αποφάσεις για τις ζωές των παιδιών της, κατείχε δυναμικό χαρακτήρα. Αυτό μπορεί να γίνει φανερό από τις περιγραφές της μητέρας του Νικόστρατου και της Πλαγγόνας. Στην περίπτωση που ο σύζυγος της μητέρας ήταν ακόμα εν ζωή, αυτή αποτελούσε κτήμα του άντρα της. Δεν είχε πρωτοβουλίες καθώς οι αποφάσεις παίρνονταν από τον σύζυγό της και οι ασχολίες της περιορίζονταν στην ανατροφή των παιδιών, στις οικιακές ενασχολήσεις και στον αργαλειό.

Ο ρόλος της γυναίκας ως κόρη παρουσίαζε ομοιότητες αλλά και διαφορές με αυτόν της μητέρας. Η κόρη στην Αρχαία Αθήνα αποτελούσε απλά ένα άβουλο ον, ένα όμορφο υποχείριο το οποίο η οικογένειά της, κυρίως ο πατέρας ή οι αδερφοί της, όριζαν εξολοκλήρου. Δεν έπαιρνε αποφάσεις για την ζωή της ούτε αν αυτές την επηρέαζαν άμεσα όπως η επιλογή του μελλοντικού της συζύγου. Ήταν περιορισμένη στον γυναικωνίτη και οι ασχολίες της ήταν ίδιες με της μητέρας της.

Επιπλέον, μια ακόμη κατηγορία γυναικών αποτελούσαν οι δούλες. Ζούσαν στα σπίτια των κυρίων τους, αν ήταν αρκετά τυχερές για να αγοραστούν και να έχουν μια ευκαιρία στην ζωή. Αποτελούσαν κτήμα των ιδιοκτητών τους, απολύτως άβουλες και ήταν υποχρεωμένες να υπακούν εντολές. Οι παραμάνες (δούλες που βοηθούσαν στην φροντίδα των παιδιών) ήταν αρκετά σεβαστές και τους συμπεριφέρονταν σαν ελεύθερα άτομα, όπως μπορούμε να δούμε από την περίπτωση της παραμάνας του Αριστοκλή.

Επιπροσθέτως, οι εταίρες ή ιερόδουλες αποτελούσαν ακόμα μια κατηγορία γυναίκας στην αρχαιοελληνική κοινωνία. Η ζωή τους ήταν συνήθως γεμάτη ταπεινώσεις καθώς ήταν υποχρεωμένες να πωλούν το κορμί τους και να ξεδιψούν τις ορέξεις ανδρών που πλήρωναν για μια βραδιά μαζί τους (Αβρότονον). Μερικές όμως, είχαν αίσιο τέλος αφού παντρεύτηκαν κάποιον πλούσιο άνδρα που σαγηνεύτηκε από τα κάλλη τους (Θεοδότη, Μέλισσα).

Γενικότερα, υπήρχαν αρκετές κατηγορίες γυναικών στην Αρχαία Ελλάδα. Η ποιότητα ζωής τους διέφερε ανάλογα με το κοινωνικό επίπεδο στο οποίο κατατάσσονταν αλλά όλες ήταν αποκλεισμένες από την κοινωνική ζωή, τη συμμετοχή στα κοινά και τις κοινωνικές συναθροίσεις (π.χ. συμπόσια).

1. **Ποιες οι οικονομικές δραστηριότητες των Αθηναίων στον Πειραιά; Τι φύσεως κυρίως ήταν; Υπάρχει εξήγηση κατά τη γνώμη σας;**

Την εποχή κατά την οποία διαδραματίζεται το μυθιστόρημα ο Πειραιάς είχε φτάσει στην απόλυτη ακμή του. Εξαιτίας του ξακουστού λιμανιού, ήταν χώρος εμπορικών συναλλαγών και διακινήσεις προϊόντων κάθε λογής από αναγκαία τρόφιμα μέχρι φανταχτερά υφάσματα. Εκεί κατέφθαναν πλοία από όλες τις γωνιές του τότε γνωστού κόσμου και οι έμποροι αναλάμβαναν την πώληση της πραμάτειας τους. Τα αγαθά απλώνονταν σε πάγκους και από νωρίς το πρωί, η συρροή στον Πειραιά ήταν μεγάλη. Άνθρωποι αγόραζαν και πωλούσαν σχηματίζοντας μια ζωντανή ατμόσφαιρα.

Ακριβώς για τον λόγο ότι πολλά πλοία από κόσμους μακρινούς κατέφθαναν εκεί, η περιοχή είχε πολλές τράπεζες και τραπεζίτες με τους οποίους άνθρωποι συναλλάσσονταν για να ανταλλάξουν το νόμισμά τους με το αθηναϊκό. Γενικά, δραστηριότητες κυρίως ναυτικές και εμπορικές είχαν γνωρίσει ανάπτυξη σε αυτό το λιμάνι.

1. **Ποια στοιχεία για το οικογενειακό δίκαιο αντλούμε από το μυθιστόρημα;**

Το μυθιστόρημα αποτελεί πλούσια πηγή πληροφοριών για το οικογενειακό δίκαιο, δηλαδή τις νομοθετικές διατάξεις σε σχέση με την οικογένεια εκείνης της εποχής. Αρχικά, γίνεται φανερή η διάταξη που αφορούσε τον γάμο στην περίπτωση της Πλαγγόνας, μια νεαρής κοπέλας την οποία ο πατέρας της είχε αρραβωνιάσει με τον ξάδερφό της, Αριστοκλή και του ηλικιωμένου θείου της,Διόγνητου. Ο νόμος προέβλεπε, σε περίπτωση που ο πατέρας και οι αδερφοί μιας ανύπαντρης γυναίκας πεθάνουν, αυτή ήταν υποχρεωμένη να παντρευτεί τον αμέσως επόμενο σε συγγένειά της άνδρα για να παραμείνει η περιουσία στην οικογένεια.

Αυτός ο νόμος φαινόταν παράλογος και στους ίδιους τους Αθηναίους και είχαν υπάρξει φορές όπου διαμαρτυρήθηκαν για αυτόν. Υποχρέωνε την νόμιμη ένωση δύο ανθρώπων που μερικές φορές είχαν τεράστια διαφορά ηλικίας (μια νεαρή με τον ηλικιωμένο θείο της) και μερικές φορές ήταν αίτιο για καταστροφή ευτυχισμένων ερωτικών σχέσεων. Επίσης, ο νόμος δεν υπολόγιζε τα αμοιβαία αισθήματα αγάπης που δύο άνθρωποι μπορεί να έτρεφαν ο ένας για τον άλλο (έρωτας Πλαγγόνας-Αριστοκλή).

Επιπλέον, ένα θέμα που αφορούσε την οικογένεια ήταν η τιμή. Η αμαύρωση του οικογενειακού ονόματος και η ατίμαση μέλους της οικογένειας αποτελούσε εξαιρετική ντροπή και γεγονός εξευτελιστικό. Για αυτό, η οικογένεια και κυρίως τα αρσενικά μέλη της ήταν υπεύθυνα για την απόδοση τιμής στο κοντινό τους πρόσωπο. Αυτό φαίνεται από την επιθυμία του Αριστοκλή να εξιχνιάσει τον φόνο του ξαδέρφου του, Νικόστρατου, να ανακαλύψει τον δολοφόνο και να τον αναφέρει στις αρχές. Ήταν μια ιδεολογία η οποία ήταν πολύ κοντά στις καρδιές των αρχαίων Ελλήνων και ήταν σε θέση να κάνουν τα πάντα, ακόμα και να προβούν στη παρανομία για να τιμήσουν το αγαπημένο τους πρόσωπο.

1. **Ποια στοιχεία για τη δημόσια ζωή των Αθηναίων αντλούμε από το μυθιστόρημα;**

Στοιχεία για την πολυάσχολη δημόσια ζωή των αρχαίων Αθηναίων μπορούμε να αντλήσουμε από το μυθιστόρημα. Γίνεται φανερό πως οι Αθηναίοι είχαν έντονο πάθος για τις κοινωνικές, πολιτικές και θρησκευτικές εκδηλώσεις της πόλης τους.

Πιο συγκεκριμένα, μέρη όπως η Αγορά και το λιμάνι τα οποία συγκέντρωναν πολιτισμικό πλούτο από άποψη διακίνησης ιδεών, αποτελούσαν σημεία αναφοράς για τους Αθηναίους πολίτες οι οποίοι αγαπούσαν να συμμετέχουν σε συζητήσεις. Τα θέματα αυτών ποίκιλαν από πολιτικά μέχρι φιλοσοφικά ή ακόμα και σχολιασμό καταστάσεων. Εκεί είχαν την ευκαιρία επίσης, να ενημερωθούν από τους συμπολίτες τους για εξελίξεις που συμβαίνουν στην πόλη και ολόκληρο τον ελλαδικό χώρο.

Επιπλέον, οι Αθηναίοι δεν αμελούσαν την συχνή παρουσία τους στις κοινωνικές συγκεντρώσεις. Αυτές ήταν: οι θρησκευτικές γιορτές όπως τα Μεγάλα Διονύσια όπου τιμούσαν τους θεούς τους, οι συνελεύσεις των δήμων, στις οποίες εκείνη την εποχή έπρεπε κανείς να αποδείξει την γνήσια αθηναϊκή καταγωγή του (πατέρας Αθηναίος πολίτης και μητέρας αθηναϊκής καταγωγής), η Εκκλησία του Δήμου όπου έπαιρναν τον λόγο και αποφάσιζαν για ζητήματα που σχετίζονταν με το μέλλον της πόλης τους καιοι δίκες στις οποίες καλούνταν να καταθέσουν την μαρτυρία τους.

Μερικά ακόμη σημεία συνάντησης των Αθηναίων αποτελούσαν οι παλαίστρες και το γυμναστήριο του Λυκείου όπου καταπιάνονταν με την άθληση και την διαμόρφωση του σώματος τους. Ακόμα, η Ακαδημία του Πλάτωνος αποτελούσε το μέρος διδασκαλίας της σοφίας του που πολλοί πλούσιοι νεαροί Αθηναίοι παρακολουθούσαν και συμμετείχαν σε συζητήσεις.

Απόδειξη της έντονης δημόσιας ζωής των Αθηναίων πολιτών ήταν η συχνή συμμετοχή τους σε συμπόσια στα οποία μέσα σε ευχάριστο κλίμα απολάμβαναν εκλεκτά εδέσματα και νερωμένο κρασί παρακολουθώντας φαντασμαγορικά θεάματα όπως ταχυδακτυλουργικά με τη συνοδεία του αυλού και όμορφων γυναικών.

Γενικότερα, γίνεται φανερή μέσα από το μυθιστόρημα η κοινωνική ζωή των Αθηναίων. Θεωρούσαν πολύ σημαντική την συμμετοχή τους στα κοινά, την άμεση ενημέρωσή τους για διάφορα θέματα και την καλλιέργεια του μυαλού και του σώματος. Όλα αυτά αποτελούν εφόδια για να είναι σε θέση να παίρνουν σημαντικές αποφάσεις που επηρέαζαν την πόλη τους.