Εργασία για το μάθημα των αρχαίων ελληνικών

Χριστίνα Λάγκα, Α3

Υπεύθυνος Καθηγητής: κ. Αλέφαντος

Σχ. Έτος: 2016-2017

Claude Mossé, Έγκλημα στην αρχαία αγορά

1. Παρουσίαση του βιβλίου / Σύνοψη της ιστορίας

Η συγγραφέας του βιβλίου πραγματεύεται την προσπάθεια του Αριστοκλή να ανακαλύψει τον δολοφόνο του ξαδέλφου του, Νικόστρατου, περιγράφοντας τις περιπέτειες του στην Αθήνα του 349 π.Χ. Την ιστορία αφηγείται ο Αριστοκλής, ο πρωταγωνιστής, στους φίλους του, στην Αλεξάνδρεια, σαράντα χρόνια αργότερα.

Η ιστορία ξεκινά την τελευταία μέρα των Μεγάλων Διονυσίων, όταν ο Μειδίας χαστούκισε τον ρήτορα Δημοσθένη μπροστά στους θεατές των δραματικών αγώνων. Το γεγονός συζητήθηκε το βράδυ στο αργυροχρυσοχοείο του Παμμένη, όπου εκδηλώθηκαν εντάσεις ανάμεσα στους υποστηρικτές του ενός και του άλλου. Ο Νικόστρατος, που υποστήριζε τον Δημοσθένη, βρέθηκε νεκρός το επόμενο πρωί στο ίδιο μέρος και ο Αριστοκλής πίστεψε πως ευθυνόταν κάποιος φίλος του Μειδία.

Ο Αριστοκλής ανέλαβε όσα είχαν να κάνουν με τον φόνο· την ταφή του Νικόστρατου, την αναγγελία της είδησης στην θεία και την ξαδέρφη του, την οποία επρόκειτο να παντρευτεί, και την εξιχνίαση του εγκλήματος. Η έρευνά του άρχισε λίγες μέρες αργότερα στο κτήμα του, στον Σφηττό, όπου συνομίλησε με έναν δούλο του Νικόστρατου, που τον πληροφόρησε για όσα συνέβησαν την νύχτα της δολοφονίας· την ένταση στο μαγαζί του Παμμένη και την επίσκεψη του στο σπίτι της Φρύνης, της εταίρας, μαζί με τους φίλους του. Ο Αριστοκλής υποψιάστηκε τον Ευφήμιο, διότι είχε μαλώσει με τον Νικόστρατο στο παρελθόν. Έτσι, είχε τα πρώτα στοιχεία για την δολοφονία του ξαδέλφου του.

Την επόμενη μέρα, έλαβε χώρα η συνέλευση του Δήμου, κατά τη διάρκεια της οποίας ο Ευκράτης συμπεριλήφθηκε στην λίστα των υπόπτων καθώς εξαιτίας του Νικόστρατου είχε κινδυνεύσει να χάσει την ιδιότητα του πολίτη και συνεπώς θα μπορούσε να τον έχει δολοφονήσει για εκδίκηση. Στο μεταξύ, ο Αριστοκλής συνάντησε τον Νικόδημο στην παλαίστρα για να συζητήσουν, διότι είχε πάει μαζί με τον Νικόστρατο στην Φρύνη το μοιραίο βράδυ. Έμαθε πως ο ξάδελφός του είχε μαλώσει με έναν Συρακούσιο για μια κοπέλα, την Θεοδότη.

Για να διαλευκάνει το μυστήριο, επισκέφτηκε τον Πάμφιλο με την ελπίδα πως θα μάθαινε για την φιλονικία του Νικόστρατου με τον Ευφήμιο. Είχαν, λοιπόν, τσακωθεί για την Αβρότονον, μια άλλη εταίρα της Φρύνης αλλά είχαν συμφιλιωθεί. Ο Αριστοκλής θέλησε να ανακρίνει τον Ευφήμιο, ο οποίος όμως δεν βρισκόταν στην πόλη, οπότε έπρεπε να περιμένει. Την ίδια στιγμή, ένας μέτοικος που είχε δοσοληψίες με τον Νικόστρατο φάνηκε να είναι ο επόμενος ύποπτος, όπως πρότεινε ένας καλεσμένος του Πάμφιλου, κάνοντας τον Αριστοκλή να επισκεφτεί τον Πειραιά το επόμενο πρωί με διπλό προορισμό.

Πρώτα πήγε στο σπίτι της Φρύνης όπου συνομίλησε με την Θεοδότη για αυτά που έγιναν το βράδυ του εγκλήματος, χωρίς να της αποσπάσει κάποια σημαντική πληροφορία, αλλά και για την τύχη της Αβροτόνου. Έπειτα ζήτησε να μιλήσει με την Αβρότονον, η οποία του είπε ότι ο Νικόστρατος με τον Ευφήμιο την παραχώρησαν σε έναν βίαιο άνδρα και γι’ αυτό που της έκαναν, ο Νικόστρατος άξιζε τον θάνατό του, λόγια που κίνησαν υποψίες στον Αριστοκλή. Στη συνέχεια, βρήκε τον Παρμενίσκο στην αγορά, ο οποίος του έδωσε το όνομα του μέτοικου που έψαχνε και τον παρέπεμψε στον Έρμιππο, τον τραπεζίτη, που τον ειδοποίησε ότι εκείνη την στιγμή ο Διονυσόδωρος, ο μέτοικος, δεν ήταν στην Αθήνα. Στον κατάλογο με τους υπόπτους είχαν πλέον προστεθεί ο Συρακούσιος, η Αβρότονον και ο Διονυσόδωρος.

Γυρνώντας στο σπίτι του, ο Αριστοκλής βρήκε τον αδελφό του, Δημήτριο, να τον περιμένει. Έχοντας μόλις επιστρέψει από ένα μεγάλο ταξίδι, του αφηγήθηκε τις περιπέτειες του και το βράδυ με την συντροφιά φίλων συζήτησαν την δολοφονία του ξαδέλφου τους, ενώ εκφράστηκε η άποψη ότι ίσως δεν ήταν αποτέλεσμα εκδίκησης αλλά ο δολοφόνος ήταν κάποιος που θα επωφελούταν από τον θάνατό του, η οποία ωστόσο απορρίφθηκε.

Κάποιες μέρες αργότερα, συντελέστηκε συνέλευση με κύριο θέμα τις διαπραγματεύσεις με τον Φίλιππο. Μετά το πέρας της, ο Αριστοκλής βρήκε την ευκαιρία να ζητήσει από τον Δημοσθένη πληροφορίες για τους φίλους του Μειδία, ο οποίος, όμως, επικαλούμενος ότι δεν είναι συκοφάντης, δεν του απάντησε, μη βοηθώντας τον να συνεχίσει την έρευνά του αλλά υποδηλώνοντας πως έπρεπε να την στρέψει αλλού.

Μια από τις επόμενες μέρες, ο Διονυσόδωρος επέστρεψε στον Πειραιά και ο Αριστοκλής έσπευσε να τον συναντήσει. Αφού μίλησαν για την γνωριμία και την σχέση του πρώτου με τον Νικόστρατο, ο Διονυσόδωρος μετά από αντίστοιχη ερώτηση είπε πως δεν βρισκόταν στην Αθήνα την νύχτα του φόνου. Ο Αριστοκλής, έχοντας πειστεί για τις προθέσεις του και το ποιον της συμπεριφοράς του, τον έσβησε από την λίστα των υπόπτων.

Πλέον ο μόνος πιθανός δολοφόνος του ξαδέλφου του, όπως είχε υπολογίσει, ήταν ο Συρακούσιος. Επομένως, πήγε στο σπίτι της Φρύνης με την ελπίδα να τον συναντήσει. Τελικά αποδείχθηκε φίλος του πατέρα του, οπότε θέλησε να μάθει περισσότερα για την Αβρότονον, για να αποφύγει το αδιέξοδο. Του είπαν πως η Φρύνη την πούλησε, ο ίδιος όμως έμαθε πού μένει και πήγε να την επισκεφτεί. Μια γριά του άνοιξε και του έδειξε το δωμάτιο της. Καθώς κανείς δεν απαντούσε όσο χτυπούσε την πόρτα του δωματίου, ένας άνδρας την άνοιξε και βρήκαν το κρεμασμένο σώμα της Αβροτόνου. Ενώ στην αρχή φαινόταν πως ήταν αυτοκτονία, τα σημάδια μαρτυρούσαν την δολοφονία της. Ο Αριστοκλής φαντάστηκε πως συνδέεται με τον φόνο του Νικόστρατου. Παρ’ όλα αυτά αποφάσισε να μην επιστρέψει αμέσως στο σπίτι εκείνο για να αποσπάσει πληροφορίες από την γριά αλλά να περιμένει.

Ακολούθησαν μέρες ξεκούρασης για τον Αριστοκλή ενώ ο Δημήτριος περνούσε χρόνο με τον αδελφό της αγαπημένης του, Νικοκλή. Στη συνέχεια, ο Αριστοκλής γύρισε στον Πειραιά και πρότεινε στην γριά να την δωροδοκήσει για να του πει όσα ξέρει. Της άφησε λίγο χρόνο να σκεφτεί αλλά όταν επέστρεψε χτυπήθηκε στο κεφάλι και ξαναβρήκε τις αισθήσεις του σε έναν άγνωστο για αυτόν χώρο, από τον οποίο, όμως, απέδρασε γρήγορα. Επέστρεψε σπίτι του εξουθενωμένος από την δυσάρεστη για αυτόν περιπέτεια.

Την επόμενη νύχτα, μαζί με τον αδελφό του, πήγαν ξανά στο σπίτι που η Αβρότονον βρέθηκε νεκρή. Αυτή τη φορά, βρήκαν την γριά δολοφονημένη, γεγονός που αποδείκνυε πως γνώριζε κάτι σχετικό με την δολοφονία της πρώτης. Ήταν εμφανές πως οι τρεις φόνοι συνδέονταν.

Στο μεταξύ, ο θείος τους, Διόγνητος, επέστρεψε από το ταξίδι του θέλοντας να διεκδικήσει την περιουσία του Νικόστρατου και να παντρευτεί την Πλαγγόνα, ξαδέλφη και μέλλουσα γυναίκα του Αριστοκλή. Παρόλο που ο Διόγνητος είχε το δικαίωμα να κάνει τα παραπάνω, ο Αριστοκλής, απελπισμένος, προσπάθησε να τον αποτρέψει τουλάχιστον από τον γάμο με την αγαπημένη του. Έτσι, σκέφτηκε να φύγει για την Αίγινα με την Πλαγγόνα παρόλο που η ίδια και η μητέρα της είχαν αντιρρήσεις και θα χρειαζόταν να δανειστεί χρήματα για να αντεπεξέλθει.

Κατά την συμμετοχή του ως μάρτυρας στην δίκη ενός φίλου του σε μια υπόθεση υιοθεσίας, ο Αριστοκλής έμαθε πως ο θείος του είχε πρόσφατα υιοθετήσει τον αδελφό της αγαπημένης του Δημήτριου, Νικοκλή. Αυτό τον προβλημάτισε ιδιαίτερα, διότι ο Νικοκλής προερχόταν από πλούσια οικογένεια και δεν θα είχε όφελος να υιοθετηθεί από κάποιον φτωχό, σαν τον θείο του, εκτός εάν ήξερε ότι ο Διόγνητος θα αποκτούσε ξαφνικά μεγάλη περιουσία. Οι υποψίες του μεγάλωσαν όταν άκουσε ολόκληρη την ιστορία· η αγαπημένη του πατέρα του Νικοκλή, του Δημέα, ήταν ταυτόχρονα και ερωμένη του Νικοκλή και γέννησε το παιδί του. Έπειτα προσπάθησαν να πείσουν τον Δημέα πως ήταν δικό του, για να το αναγνωρίσει, αλλά απέτυχαν και ο Νικοκλής αποκληρώθηκε. Παράλληλα, ο Δημέας είχε απαγορέψει στον Νικοκλή να βλέπει την Διώνη, την αδελφή του, κάτι που σήμαινε πως οι υποσχέσεις του Νικοκλή στον Δημήτριο πως θα φρόντιζε να συναντηθούν ήταν μάταιες και αβάσιμες.

Όλα αυτά μετέφερε ο Αριστοκλής στον Δημήτριο, που αρχικά φάνηκε δύσπιστος και υπερασπιζόταν την αθωότητα του φίλου του ενώ ύστερα πήγε και ρώτησε τον Νικοκλή, ο οποίος έκανε τις υποψίες του Αριστοκλή να φαντάζουν γελοίες. Το επόμενο μεσημέρι, ο Αριστοκλής με έναν Κορίνθιο φίλο του επισκέφτηκαν την Φρύνη για να συζητήσουν για τα κορίτσια που θα παρευρίσκονταν στο συμπόσιο που οργάνωνε ο τελευταίος. Ο Αριστοκλής, βρήκε την ευκαιρία να μιλήσει με την Θεοδότη η οποία τον διαβεβαίωσε ότι η Αβρότονον δεν είχε καμία ανάμειξη στη δολοφονία του Νικόστρατου. Επιστρέφοντας στο σπίτι του, τον περίμενε ο Διόγνητος που του ανακοίνωσε την υιοθεσία του Νικοκλή.

Την επόμενη μέρα, έλαβε χώρα το συμπόσιο του Κορίνθιου, στο οποίο όπως άκουσε ο Αριστοκλής, μια από τις εταίρες ήταν η παλλακίδα του Δημέα. Θεώρησε αυτήν την περίεργη σύμπτωση ύποπτη αλλά ο Δημήτρης κλόνισε τις αμφιβολίες του.

Όταν ο Ευφήμιος γύρισε στην Αθήνα, συνάντησε τον Αριστοκλή και τον ρώτησε για τα σχετικά με την δολοφονία του φίλου του, Νικόστρατου. Καθώς ο δεύτερος του εξιστορούσε τα γεγονότα, ο Ευφήμιος του μίλησε για την σχέση του ξαδέλφου του με την σύζυγο του Παμμένη, στου οποίου το μαγαζί είχε βρεθεί το πτώμα του Νικόστρατου. Αυτή η αποκάλυψη παρακίνησε τον Αριστοκλή να επισκεφτεί τον αργυροχρυσοχόο, ο οποίος του εξήγησε ότι είχε συγχωρήσει το λάθος της γυναίκας του και ο δολοφόνος τοποθέτησε εκεί το πτώμα, λογικά, για να τον ενοχοποιήσει. Ο Παμμένης, για να τον πείσει, του παρέδωσε τους δούλους του.

Έξω από το σπίτι του, τον περίμενε η Θεοδότη η οποία τον πληροφόρησε πως η ερωμένη του Νικοκλή που ήταν πλέον στης Φρύνης, λεγόταν Μέλισσα. Ο Αριστοκλής, μετά από όσα του είπε η κοπέλα, έφτασε στο συμπέρασμα πως η Μέλισσα και η Αβρότονον γνώριζαν τα σχέδια του Νικοκλή και γι’ αυτό η πρώτη κινδύνευε και η δεύτερη ήταν ήδη νεκρή. Μαζί με τον Δημήτριο, πήγαν να βρουν την Μέλισσα. Αυτή τους διηγήθηκε την ιστορία της, που είχε ως κύριο σημείο την πρόθεση του Νικοκλή να σκοτώσει τον Νικόστρατο για να αποκτήσει τα χρήματα για να την εξαγοράσει, μέσω του Διόγνητου.

Ο Αριστοκλής, αμέσως μετά, επισκέφτηκε τον θείο του, ο οποίος δεν γνώριζε τίποτα για την ανάμειξη του Νικοκλή στον φόνο του ανιψιού του. Ο Διόγνητος κατανόησε όσα του έλεγε ο Αριστοκλής, συνδέοντάς τα με γεγονότα που ο ίδιος είχε αγνοήσει. Τέλος, συμφώνησε να μην παντρευτεί την Πλαγγόνα.

Προκειμένου να κάνουν τον Νικοκλή να ομολογήσει την ενοχή του, σκαρφίστηκαν ένα σχέδιο και με την βοήθεια του Φορμίωνος, ως μάρτυρα, και των δύο γυναικών πέτυχαν τον στόχο τους. Οι Ένδεκα συνέλαβαν τον Νικοκλή, που καταδικάστηκε τελικά σε θάνατο από τους δικαστές. Ο Αριστοκλής παντρεύτηκε την Πλαγγόνα και έκανε δύο παιδιά, ο Δημήτρης συνέχισε τα ταξίδια του και οι δύο γυναίκες εξαγοράστηκαν, όπως τους είχαν υποσχεθεί.

1. Ποια στοιχεία για την ζωή των γυναικών στην αρχαία Ελλάδα αντλούμε από το μυθιστόρημα;

Στο μυθιστόρημα βλέπουμε αρκετές γυναίκες να παίζουν σημαντικό ρόλο στην εξέλιξη της ιστορίας, χωρίς όμως να μπορούν να κάνουν πολλά, εξαιτίας της κατώτερης θέσης τους σε σχέση με τους άνδρες.

Από τη μία πλευρά, υπήρχαν οι Αθηναίες, δηλαδή αυτές που προέρχονταν από πατέρα Αθηναίο και μητέρα κόρη Αθηναίου πολίτη, ενωμένους από νόμιμο γάμο. Δεν είχαν πολλές ελευθερίες και περνούσαν τις ημέρες τους μέσα στο σπίτι, στον γυναικωνίτη. Ήταν σε όλη τη διάρκεια της ζωής τους εξαρτημένες από κάποιον άντρα· τον πατέρα ή τον σύζυγό τους, ενώ δεν είχαν δική τους βούληση. Οι μητέρες ανελάμβαναν την ανατροφή των παιδιών τους. Οι κόρες ήταν δίπλα στις μητέρες τους και σαφώς δεν αποφάσιζαν οι ίδιες για το μέλλον τους. Ο γάμος τους βασιζόταν στα συμφέροντα του πατέρα και όχι στα αισθήματα τους. Επιπλέον, σύμφωνα με τον Αθηναϊκό νόμο, πολλές κοπέλες αναγκάζονταν να παντρευτούν τον πλησιέστερο συγγενή τους από την οικογένεια του πατέρα τους, συνήθως τον θείο τους, έτσι ώστε να μπορέσουν να μεταβιβάσουν την περιουσία του πατέρα τους στα παιδιά τους, γεγονός που πάλι ήταν ενάντια στα συναισθήματα και στην θέληση των κοριτσιών.

Από την άλλη πλευρά, υπήρχαν οι εταίρες, οι οποίες προωθούν την δράση στο μυθιστόρημα. Είχαν μεγαλύτερη ανάμειξη στην ζωή των Αθηναίων απ’ ότι οι Αθηναίες, επειδή αυτές έβγαιναν από το σπίτι τους και επομένως ήταν πιο ανεξάρτητες και μπορούσαν να συμμετέχουν σε περισσότερα πράγματα. Για παράδειγμα, παρευρίσκονταν στα συμπόσια, κάτι που ήταν αδιανόητο να κάνει κάποια καθώς πρέπει Αθηναία. Οι πλούσιες εταίρες, μάλιστα, απολάμβαναν μια πολυτελή και ευχάριστη ζωή. Παρ’ όλα αυτά, πολλές πωλούνταν σε άνδρες και υποχρεούνταν να υπακούν σε όσα τους λένε, ακόμα και αν τις κακοποιούσαν και τις κακομεταχειρίζονταν.

Από το βιβλίο παίρνουμε πληροφορίες, επίσης, για τις γυναίκες φτωχών οικογενειών που δούλευαν εκτός σπιτιού για να μπορούν να αντεπεξέρχονται και να συντηρούν τις οικογένειές τους και για τις δούλες, οι οποίες ζούσαν σε διαφορετικές συνθήκες ανάλογα με το σπίτι στο οποίο ήταν και τους αφέντες τους. Για παράδειγμα, η παραμάνα του Αριστοκλή ζούσε σε εξαιρετικές συνθήκες και της συμπεριφέρονταν πολύ καλά, σαν να ήταν ισάξιά τους.

1. Ποιες οι οικονομικές δραστηριότητες των Αθηναίων στον Πειραιά; Τι φύσεως κυρίως ήταν; Υπάρχει εξήγηση, κατά τη γνώμη σας;

Ο Πειραιάς ήταν γνωστός για λιμάνι του. Εκεί σημειωνόταν μεγάλη ναυτιλιακή και εμπορευματική κίνηση, ιδιαίτερα τους μήνες που εξαιτίας των ευνοϊκών καιρικών συνθηκών διευκολύνονταν τα ταξίδια. Έτσι, θα μπορούσαμε να πούμε πως οι δραστηριότητες των Αθηναίων στον Πειραιά ήταν κυρίως εμπορικές. Στο λιμάνι γίνονταν οι εισαγωγές και οι εξαγωγές και στη συνέχεια οι έμποροι πωλούσαν στην αγορά τα εμπορεύματα τους. Οι μέτοικοι, δηλαδή οι εγκατεστημένοι στην Αθήνα από άλλες περιοχές άνθρωποι, ασχολούνταν με το εμπόριο και την βιοτεχνία. Είχαν πολλές εμπορικές, οικονομικές δραστηριότητες στον Πειραιά και συνέβαλαν στην οικονομική άνθηση της Αθήνας. Επιπρόσθετα, η αλιεία έχει αναπτυχθεί και έτσι τα θαλασσινά πωλούνταν και αυτά στην αγορά του Πειραιά.

Επίσης, στον Πειραιά υπήρχαν και πολλές τράπεζες, από τις οποίες μπορούσαν οι πολίτες να δανειστούν χρήματα. Γενικότερα οι τράπεζες διευκόλυναν τις συναλλαγές μεταξύ των εμπόρων, των ναυτικών και των κατοίκων.

Όλα τα παραπάνω, θα μπορούσαν να αποδοθούν στην ιδιαίτερη γεωγραφική θέση του Πειραιά, η οποία αποδείχθηκε ιδανική για την ανάπτυξη του εμπορίου. Επομένως, οι συναλλαγές ήταν πολλές με αποτέλεσμα να στραφεί ένα μεγάλο μέρος του πληθυσμού σε αυτόν τον τομέα και η Αθήνα να γνωρίσει οικονομική ευημερία.

1. Ποια στοιχεία για το οικογενειακό δίκαιο αντλούμε από το μυθιστόρημα;

Διαβάζοντας το μυθιστόρημα, μας δίνεται η ευκαιρία να κατανοήσουμε καλύτερα την ζωή στο πλαίσιο της οικογένειας στην αρχαία Αθήνα. Είναι γεγονός πως σχεδόν όλα περιστρέφονταν γύρω από στερεότυπα της εποχής, με χαρακτηριστικότερο παράδειγμα την κυριαρχία των ανδρών και ιδιαίτερα του πατέρα. Οι γυναίκες ήταν, προφανώς, κατώτερες τόσο στην κοινωνική όσο και στην οικογενειακή ζωή. Συνεπώς, ο πατέρας ήταν η κεφαλή της οικογένειας και συνήθως είχε τον αποκλειστικό λόγο στην λήψη αποφάσεων. Η μητέρα και οι κόρες παρέμεναν στο σπίτι και δεν είχαν πολλά δικαιώματα, γεγονός που επιβεβαιώνεται από το ότι δεν μπορούσαν να αποφασίζουν οι ίδιες για τις ζωές τους. Οι γιοί, από την άλλη, ήταν πιο ελεύθεροι και είχαν ασχολίες εκτός σπιτιού. Μάλιστα, όταν ενηλικιώνονταν γίνονταν Αθηναίοι πολίτες και συμμετείχαν στην εκκλησία.

Παρ’ όλα αυτά, υπήρχαν περιπτώσεις που οι ρόλοι αυτοί διαφοροποιούνταν. Με άλλα λόγια, στην περίπτωση απώλειας του πατέρα, οι μητέρες ήταν υπεύθυνες για τα παιδιά τους και πολλές φορές διαχειρίζονταν οι ίδιες την περιουσία του θανόντος συζύγου τους και οι γιοι αναλάμβαναν τον ρόλο του άνδρα της οικογένειας. Επίσης, ανάλογα με την οικογένεια, ήταν πιθανό να αλλάζουν οι σχέσεις μεταξύ των μελών. Αυτό γίνεται σαφές αν συγκρίνουμε την οικογένεια του Αριστοκλή με αυτή του Νικόστρατου. Στην πρώτη, η μητέρα βρίσκεται πιο κοντά στους γιούς της και διακατέχεται από ειλικρινές ενδιαφέρον για αυτούς. Από την άλλη, η μητέρα της Πλαγγόνας κρατά απόσταση από την οικογένειά της, είναι πιο δυναμική και απόλυτη σε ζητήματα που την αφορούν και όπως είδαμε προόριζε την Πλαγγόνα για κάποιον ανώτερο και πλουσιότερο, κάτι που δείχνει πως αγνοεί τα αισθήματα της κόρης της.

Ένα σημαντικό θέμα που θίγεται στο μυθιστόρημα είναι ο γάμος. Συνήθως γινόταν για ικανοποίηση συμφερόντων και όχι από έρωτα, καθώς ο πατέρας αποφάσιζε για την κόρη του. Ο αθηναϊκός νόμος, ο οποίος προέβλεπε γάμους για την διασφάλιση της παραμονής της περιουσίας στους κόλπους της οικογένειας (ερώτηση 2) επιβεβαιώνει το παραπάνω, γιατί ο γάμος μιας νεαρής με κάποιον κατά πολύ μεγαλύτερό της συγγενή της, προφανώς, δεν ήταν αυτό που θα ήθελε.

Συνάμα, παρατηρούμε ότι οι άντρες, παντρεμένοι ή μη, είχαν παλλακίδες ή επισκέπτονταν οίκους ανοχής, συνήθεια που δεν συμβαδίζει με τις σημερινές μας αντιλήψεις και αρχές και μας κάνει να αναλογιζόμαστε την αξία των συναισθημάτων και τον τρόπο με τον οποίο έβλεπαν τις γυναίκες στην αρχαία εποχή.

Επιπλέον, προβάλλεται το ζήτημα της υιοθεσίας κατά το οποίο όμως δεν υιοθετούνταν παιδιά, όπως σήμερα, αλλά νέοι οι οποίοι ήταν συνήθως στενοί συγγενείς. Αυτή η πράξη στόχευε στην απόκτηση κληρονόμου που θα τους γηροκομούσε.

Τέλος, βλέπουμε την σημασία της κληρονομιάς στην αρχαία Ελλάδα. Ήταν συχνό φαινόμενο οι τσακωμοί μεταξύ αδελφών πάνω σε κληρονομικά ζητήματα καθώς και η προσφυγή τους στο δικαστήριο για την διευθέτησή τους. Ακόμη, όπως επισημάνθηκε παραπάνω, οι υιοθεσίες γίνονταν κυρίως για να υπάρξει κληρονόμος της περιουσίας. Η αποκλήρωση ενός γιου από τον πατέρα, μάλιστα, αποτελούσε μέσο τιμωρίας του για κάποιο παραστράτημά του.

1. Ποια στοιχεία για την δημόσια ζωή των Αθηναίων αντλούμε από το μυθιστόρημα;

Είναι αλήθεια πως οι Αθηναίοι συμμετείχαν ενεργά σε όσα είχαν να κάνουν με την δημόσια ζωή στην πόλη τους. Έτσι παρακολουθούσαν τις θρησκευτικές εορτές και τελετές που οργανώνονταν, όπως είδαμε στην περίπτωση των Μεγάλων Διονυσίων. Μετά το πέρας τους, μαζεύονταν και συζητούσαν όσα είχαν γίνει σε καταστήματα όπως αυτό του Παμμένη ή στην Αγορά. Εκεί, βέβαια, πολύ συχνά δημιουργούνταν έριδες μεταξύ των πολιτών οι οποίοι πάνω σε ζητήματα που αφορούσαν δύο αντίθετες ομάδες ή παρατάξεις, εξέφραζαν ανοιχτά την άποψη τους κατακρίνοντας ή υποτιμώντας τους «αντιπάλους» τους. Αποτέλεσμα αυτού ήταν να δημιουργούνται σχέσεις ανταγωνισμού μεταξύ των συμπολιτών και η φιλική διάθεση να αντικαθίσταται από την εχθρική ή και εκδικητική.

Επιπλέον, στην αρχαία Αθήνα ευδοκιμούσαν σχέσεις συνεργασίας μεταξύ των πολιτών, ιδίως όταν γίνονταν συνέταιροι, όπως συνέβη στην περίπτωση του Νικόστρατου με τον Διονυσόδωρο ή όταν οι οικογένειές τους γνωρίζονταν και έτσι υπήρχε αμοιβαία εμπιστοσύνη και μπορούσαν να βασίζονται ο ένας στον άλλον, όπως έγινε με τον Αριστοκλή και τον Παμμένη και έπειτα με τον Συρακούσιο.

Συχνό φαινόμενο αποτελούσε η οργάνωση φιλικών συμποσίων και συγκεντρώσεων όπου οι άνδρες διασκέδαζαν με κρασί και ιδιαίτερα εδέσματα. Εκεί συζητούσαν, συνήθως πολιτικά ή φιλοσοφικά θέματα, και απολάμβαναν, μερικές φορές, την συντροφιά των εταίρων.

Το βασικότερο, όμως, στοιχείο της δημόσιας ζωής των Αθηναίων πολιτών ήταν η συμμετοχή τους στις συνελεύσεις της εκκλησίας, μολονότι δεν παρευρίσκονταν όλοι όπως θα έπρεπε. Εκεί λαμβάνονταν σημαντικές αποφάσεις με ψηφοφορία πάνω στα μείζονα ζητήματα που απασχολούσαν την πόλη. Οι ρήτορες και οι πολιτικοί έβγαζαν λόγο στηριγμένο σε λογικά επιχειρήματα προσπαθώντας να καταρρίψουν τα αντίστοιχα των πολιτικών τους αντιπάλων. Κύριος στόχος τους ήταν να έχουν την εύνοια του λαού, ακόμα και αν αυτό συνεπαγόταν την αλλαγή των αρχικών απόψεων τους. Από αυτά καταλαβαίνουμε πως επιδίωκαν την απόκτηση εξουσίας, την οποία όσοι είχαν δεν δίσταζαν να προβούν σε αυθαιρεσίες και παραβίαση των νόμων.

Επίσης, μέρος της δημόσιας ζωής όσων το επιθυμούσαν ήταν οι φιλοσοφικές συζητήσεις με κάποιους μεγάλους φιλόσοφος στην Ακαδημία. Τέλος, η αγάπη των Αθηναίων για την δικαιοσύνη γίνεται εμφανής εφόσον συχνά συμμετείχαν σε δίκες ως μάρτυρες, στο πλαίσιο της έγνοιάς τους για την καλή λειτουργία της πόλης τους και της θέλησης τους να συμμετέχουν στην δημοσία ζωή και να προσφέρουν.